Sviraj, gitaro moja / Još juče bili smo sretni
Sviraj, gitaro moja / Još juče bili smo sretni je debitantska singl ploča sarajevskog kantautora Kemala Montena. Objavila ga je 1969. godine nekadašnja izdavačka kuća Jugoton iz Zagreba. Za naslovnu pjesmu "Sviraj, gitaro moja" muziku je komponirao Kemal Monteno, koji je ujedno i pisac teksta, a muzički aranžman uradio je Đorđe Novković. Pjevanje Kemala Montena prati Zabavni orkestar i Vokalni kvartet "Admira" pod dirigentskom palicom Pere Gotovca. Pjesma započinje u živahnijem ritmu valcera uz pratnju violina, kojima se potom pridružuju trube i na kraju akustična gitara, pri čemu melodija podsjeća na meksičku narodnu muziku. Već u svojoj prvoj snimljenoj pjesmi Kemal Monteno je zahvaljujući svom prepoznatljivom glasu i pjevanju u stilu francuske šansone i italijanske canzone, odabrao muzički pravac koji će slijediti tokom cijele njegove muzičke karijere. Tu je i diskretna pjevačka pratnja Vokalnog kvarteta "Admira", koja obogaćuje zvuk u pjesmi i zajedno sa kratkim solo dionicama na akustičnoj gitari daje joj mediteransku muzičku atmosferu. Na B strani singl ploče je pjesma pod nazivom "Još juče bili smo sretni" za koju je muziku, tekst i muzički aranžman napisao Đorđe Novković. Muzički gledano, ova sjetna ljubavna pjesma veoma je slična naslovnoj pjesmi "Sviraj, gitaro moja". Dizajn za omot singl ploče "Sviraj, gitaro moja / Još juče bili smo sretni" uradio je Ivan Ivezić.